
Vest-Finnmark Rådet

Kopi til regionale politikere, finnmarksbenken på Stortinget, KS, Udir, fylkeskommunen, statsforvalter og andre aktuelle aktører.



Kritisk mangel på pedagoger i barnehage og skole i Vest-Finnmark! 
 
Kommunene i Vest-Finnmark har store utfordringer med rekruttering av barnehagelærere og lærere. Konsekvensene av dette er så alvorlig at det må handles nå!  
 
Det er færre som søker seg til lærerutdanningene og av disse er det nasjonalt en fjerdedel som avbryter studiet, i Finnmark er det flere. Tilsiget av ferdige pedagogstudenter til regionens barnehager og skoler er minimal. I tillegg opplever kommunene at det er mange med spesielt barnehagelærerutdanning som ikke jobber i barnehagen lengre. De har forlatt yrket.

«Vi har store utfordringer med rekruttering – i alle våre kommuner. Vi får ikke engang ukvalifiserte søkere – så noe må gjøres!» (uttalelse oppvekstledere i Vest-Finnmark september 2022).
 
Utfordringen med å mangle kvalifiserte i barnehage og skole i regionen er ikke ny, men det vi opplever nå har vi ikke opplevd tidligere. Nå er vi i den situasjonen at vi har mange ukvalifiserte i stillinger der det er kvalifikasjonskrav. Lav arbeidsledighet fører til at vi heller ikke får søkere til assistent- og fagarbeiderstillinger, og tilgangen til vikarer er omtrent borte. Denne situasjonen er ikke bærekraftig. Det er vanskelig, og til tider umulig å levere de tilbudene vi ønsker og som gjennom lov kreves i dagens samfunn. Kommunene erfarer at de faktisk må foreta reduksjon i åpningstid, inngå avtale om at barn ikke kan benytte sin barnehage og i de verste tilfellene, faktisk stenge barnehage, skole og SFO på grunn av mangel på personell. 

Vi vil gjennom Vest-Finnmark Rådet be om politisk hjelp og støtte til at saken vedrørende rekruttering og stabilisering løftes opp som sak i regionrådet der en drøfter hvilke tiltak regionrådet kan være med og påvirke for å snu denne trenden. Dette kan være:
· At barnehagelærere i regionen får like gode ordninger for nedskriving av studielånet som grunnskolelærere har (jfr. tidligere forslag fra RSK Vest-Finnmark).

· Bredt samarbeid med UiT i forhold til tilbud/organisering av studietilbud/ forkurs som vil få flere innbyggere i regionen til å ta barnehagelærer- eller grunnskolelærerutdanning. 

· Økning i bemanningsnorm i barnehagene slik at barn får den omsorgen og den gode oppfølgingen de har krav på, og for at ansatte skal føle mestring ved dagens slutt. Mange velger å forlate yrket på grunn av en følelse av utilstrekkelighet med dagens bemanningsnorm. Vi må arbeide for høyere pedagogtetthet og økt bemanningsnorm i barnehagene.
Representant fra RSK Vest-Finnmark er mer enn gjerne med på møtet når og hvis saken behandles i rådet. I tillegg kan regionrådet m.fl. bidra til oppstart av et samarbeidsprosjekt der alle relevante aktører aktivt kan bidra til å snu rekrutterings- og stabiliseringsutfordringen. Her kreves det politisk forankring. Aktører her kan være UiT, KS, RSK Vest-Finnmark, Vest-Finnmark rådet, fagforeninger, NAV, evt. andre.

Med hilsen, på vegne av oppvekstledere, barnehage- og skolefaglige ansvarlige i kommunene Hasvik, Måsøy, Loppa, Nordkapp, Hammerfest, Alta. 


RSK Vest-Finnmark  

